Той има принос за внушителната победа при Лойтен на 5 декември и спасява с решителните си действия армията си в битката при Цорндорф срещу руснаците (25 август 1758). По-късно, при Хохкирх (голямо пруско поражение), генералът е един от тези, които осигуряват възможност за отстъпление. Така са спасени две трети от войниците на Фридрих ІІ. На 12 август 1759 г. в нова битка с руснаците и австрийците при Кунерсдорф пруската армия в началото постига сериозен успех. Кралят дори смята, че е победил и пише радостно писмо до Берлин. Зайдлиц обаче трезво преценява, че противниците им не са разбити и имат възможност за контраатака. Той предлага да се организират бързо отбранителни линии. За съжаление е късно, защото настъплението на съюзниците идва бързо и вихрено. Битката завършва с пълен разгром на Фридрих и с реалната заплаха за унищожение на Прусия.